Il-Prim Ministru Joseph Muscat illejla ppubblika rapport ta’ inkjesta li saret mill-gvern preċedenti dwar il-mewt ta’ immigrant mill-Mali fl-2012 u li fiha jingħad li l-eks-Ministru tal-Intern Carm Mifsud Bonnici ordna lill-Kap tas-Servizzi ta’ Detenzjoni Brian Gatt biex ma jittieħdux passi dixxiplinarji kontra uffiċjali tas-Servizzi ta’ Detenzjoni li sena qabel kienu involuti fil-mewt ta’ immigrant ieħor. Meta kien qiegħed jindirizza l-Kamra dwar ir-rapport ta’ inkjesta li tratta l-każ tal-isparatura tax-xufier tal-eks-Ministru Manwel Mallia, Dr Muscat qal li l-amministrazzjoni Nazzjonalista u l-eks-Ministru tal-Intern Carm Mifsud Bonnici abbdikaw mir-responsabbilità tagħhom meta naqsu milli jippubblikaw għadd ta’ rapporti dwar il-mewt ta’ żewġ immigranti. Huwa qal li l-inkjesta ma kinitx ippubblikata għax ikkonkludiet li s-servizzi ta’ detenzjoni riedu jiġu riformati u li l-perjodu ta’ detenzjoni kien wieħed twil. Huwa żied jgħid li r-rapport kellu jiġi ppubblikat iżda l-inkjesta dwar il-mewt ta’ Kamara kienet tagħmel referenza għal mewt ta’ immigrant ieħor min-Niġerja li seħħet fl-2011. Huwa qal li f’din is-sena (2011) ħames uffiċjali tad-detenzjoni li kienu involuti direttament fil-mewt tal-immigrant Niġerjan Infeanyi Nwokoye ma ttieħdu ebda passi dixxiplinarji kontrihom. Il-mewt ta’ Nwokoye f’April tal-2011 baqgħet mhux spjegata. F’Ġunju tal-2012, tliet uffiċjali tas-servizzi ta’ detenzjoni kienu akkużati bil-qtil ta’ Kamara, wara li allegatament tawh xebgħa u qatluh wara li ħarabilhom f’Ħal Safi. Huwa nqabad mill-uffiċjali tas-servizzi ta’ detenzjoni li ħaduh fiċ-ċentru tas-saħħa ta’ Raħal Ġdid kmieni filgħodu fejn miet mal-wasla tiegħu. Aktar tard irriżulta r-raġel miet wara li ġarrab diversi daqqiet fil-parti ġenitali tiegħu. “Mifsud Bonnici ordna lill-Kap tas-Servizzi ta’ Detenzjoni biex ma jittieħdux passi kontra l-uffiċjali involuti li waslu għall-mewt tan-Niġerjan,” qal il-Prim Ministru waqt li sqtarr li dan għall-Kap tal-Oppożizzjoni huwa cover-up. “Issa għandek test quddiemek,” qal Dr Muscat lil Busuttil waqt li żied jgħid li issa għandu ċ-ċans li jieħu azzjoni kif għamel hu. Huwa wissa wkoll lill-kap tal-Oppożizzjoni li l-livell ta’ akkontabbiltà ma żdiedx biss għall-Gvern iżda wkoll għall-Oppożizzjoni. “Din tal-lum hija biss il-bidu” għax qal li minn Jannar li ġej se jkollu jibda jiffaċċja test kull xahar. Fil-bidu tad-diskors tiegħu l-Prim Ministru qal li kien qiegħed jindirzza lill-Kamra b’sens ta’ umiltà u b’doża ta’ awto-kritika. Huwa qal li s-sitwazzjoni fil-Korp tal-Pulizija kienet ta’ tħassib. Il-Prim Ministru qal li l-Korp tal-Pulizija kien qiegħed jiġi mżebblaħ minn xi membri fi ħdanu. “Jekk uffiċjal tal-pulizija jispara lejn  xi ħadd għax laqatlu l-mera, hemm xi ħaġa ħażina fil-kultura ta’ dan il-korp u t-taħriġ tiegħu”, qal il-Prim Ministru. Huwa żied jgħid li l-korp tal-pulizija huwa miżgħud b’sensiela ta’ problemi, inkluż dik ta’ tbagħbis mal-evidenza u ħruġ ta’ informazzjoni li qal li qed twassal għal nuqqas ta’ fiduċja fil-korp tal-pulizija. Il-Prim Ministru akkuża lill-kap tal-oppożizzjoni li ordna lill-midja tiegħu biex tkun selettiva bir-recordings u t-traskrizzjonijiet li xandret mit-telefonati tal-pulizija fil-każ tal-isparatura minn Sheehan għall-interess partiġġjan tiegħu. Hawnhekk il-Prim Ministru akkuża lill-Kap tal-Oppożizzjoni Simon Busuttil talli attakka istituzzjoni indipendenti u żied jgħid li huwa ħalla l-inkjesta indipendeti biex tagħmel xogħolha fil-kwiet. Hawnhekk qal li kien se jpoġġi ittra fuq il-mejda tal-Kamra mill-eks-Ministru Manwel Mallia li kien indispost minħabba raġunijiet ta’ saħħa. Dr Muscat qal li fl-ittra tiegħu Mallia jagħti jispjega n-nuqqas tiegħu llejla fil-Kamra u jinsisti li huwa innoċenti. Fl-ittra tiegħu Mallia qal li huwa qatt ma  approva l-istqarrija li ħarġet tard l-Erbgħa filgħaxija tad-19 ta’ Novembru fejn b’mod skorrett qalet li ġew sparati tiri fl-arja.  Dr Muscat żied jgħid li Mallia wiegħed li huwa se  jibqa’ leali lejn il-Moviment Laburista u l-Gvern tal-ġurnata. Huwa żied jgħid li Dr Busuttil kellu jilqa’ l-istedina tiegħu u jagħżel ġudikant tal-għażla tiegħu fuq l-inkjesta u b’hekk kien jitneħħa kull dubju ta’ suspett fuq l-inkjesta nnifisha. “Kellna nissuspettaw fl-aġent kummissarju tal-pulizija li kien qiegħed jgħaddi informazzjoni żbaljata,” staqsa l-Prim Ministru waqt li sostna li dawn l-iżbalji ma sarux b’malizzja. Carm Mifsud Bonnici jirreaġixxi B’reazzjoni Dr Mifsud Bonnici qal li wara l-mewt tan-Niġerjan f’April tal-2011, huwa kien appunta inkjesta interna mmexxija minn Martin Scicluna u saret ukoll inkjesta Maġisterjali. Huwa qal li ppubblika mill-ewwel ir-rakkomandazzjonijiet tal-inkjesta ta’ Scicluna, li qal li kienu ppubblikata f’The Times tad-19 ta’ Novembru, 2011. Qal li r-rapport tal-inkjesta kien se jiġi ppubblikat b’mod sħiħ la darba tiġi konkluża l-inkjesta tal-Maġistrat Tonio Micallef Trigona. Qal li rapport ieħor f’The Times tat-12 ta’ Lulju, 2012, kien juri li Dr Micallef Triogona kien ikkritikat mill-Avukat Ġenerali għax ma kkonkludiex l-inkjesta tiegħu dwar il-mewt tal-immigrant Niġerjan u għalhekk żamm il-pubblikazzjoni tar-rapport tal-inkjesta Scicluna. Għaldaqstant, Dr Mifsud Bonnici qal li ma kienx hu li zamm il-pubblikazzjoni tar-rapport tal-inkjesta. Qal li lanqas Dr Muscat ma ppubblika dan ir-rapport. Qal li huwa ma kellu xejn x’jaħbi u li hu qatt ma qal lil xi ħadd biex ma jaqdiex dmiru. Huwa qal li kien żgur li r-rapport intbagħat lill-Kap tas-Servizzi ta’ Detenzjoni, lill-Kummissarju tal-Pulizija u lill-Kmandant tal-Forzi Armati waqt li temm jgħid li żgur ma jistax jiġi akkużat b’cover-up.